ભારતમાં ચૂંટણી હોય એટલે કાશ્મીરના બહાને પાકિસ્તાનનો મુદ્દો ઉછળે. પાકિસ્તાનમાં પણ સદાય કાશ્મીરના બહાને ભારતનો મુદ્દો ચૂંટણીમાં ગાજે. પાકિસ્તાનની સેનાનો ટેકો મેળવવા માટે દરેક રાજકીય પક્ષના નેતાઓ સ્પર્ધા કરે કે ભારત સામે કોણ વધારે ઝેર ઓકી શકે છે. નવાઝ શરીફ જેવાના સ્વર બદલાઇ જાય અને બમણાં જોરથી ભારત સામે ઝેર ઓકે, કેમ કે તેમણે વચ્ચેના વર્ષોમાં ભારત સાથે શાંતિ મંત્રણાની કોશિશ કરી હોય. ભારતમાં પણ દરેક નેતા નોબેલલાયક થવા માટે આવીને એકવાર શાંતિમંત્રણાનો મંત્ર ભણ્યાં વિના રહેતો નથી. કાશ્મીરમાં આ વખતે રમજાન મહિના દરમિયાન શાંતિનો મંત્ર ભાજપના નેતાઓએ વિધિ પ્રમાણે ભણી લીધો છે. હવે ચૂંટણી સુધી ખાંડા ખખડાવાશે. દરમિયાન બાંગલાદેશમાં પણ ચૂંટણી આવી રહી છે. આ વર્ષના અંત ભાગમાં યોજાવાની છે. ત્યાંના જાણકારો માની રહ્યા છે કે કોઈક રીતે ભારતનો મુદ્દો ચૂંટણીમાં મહત્ત્વનો બનશે. બાંગલાદેશની ચૂંટણી વિશે અત્યારથી ચર્ચા થવાનું બીજું કારણ એ છે કે આ વખતે કોણ કોણ સ્પર્ધામાં હશે. વિપક્ષમાં રહેલો રાજકીય પક્ષ બાંગલાદેશ નેશનલિસ્ટ પાર્ટી (બીએનપી) ચૂંટણી લડશે કે કેમ તે સ્પષ્ટ નથી.